Národná rada Slovenskej republiky

III. volebné obdobie

# Návrh

**skupiny poslancov Národnej rady Slovenskej republiky**

**na vydanie**

**zákona, ktorým sa mení a dopĺňa zákon č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z.**

**Predkladajú: Návrh na uznesenie:**

Viliam N o v o t n ý v.r. Národná rada Slovenskej republiky

Karol M i t r i k   v.r. **s c h v a ľ u j e**

Jarmila T k á č o v á v.r. návrh skupiny poslancov Národnej rady

Ján R u s n á k  v.r. Slovenskej republiky na vydanie zákona,

ktorým sa mení a dopĺňa zákon č. 95/2000 Z. z. o inšpekcii práce a o zmene

a doplnení niektorých zákonov v znení zákona č. 231/2002 Z. z.

Bratislava december 2003

**Národná rada Slovenskej republiky**

**III. volebné obdobie**

**Návrh**

**Zákon,**

**..................................... 2004,**

**ktorým sa mení a dopĺňa zákon č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z.**

Národná rada Slovenskej republiky sa uzniesla na tomto zákone:

### Čl. I

Zákon č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z. sa mení a dopĺňa takto:

1. V § 4 ods. 1 sa vypúšťa písmeno i).

Doterajšie písmená j) až n) sa označujú ako písmená i) až m).

1. V § 5 ods. 1 sa slová „v Bratislave“ nahrádzajú slovami „v Košiciach“.
2. V § 5 ods. 3 písmeno e) znie:

„e) vydáva oprávnenia a odoberá oprávnenia

1. právnickým osobám na vydávanie certifikátov o bezpečnosti technických zariadení,
2. podnikateľom na vykonávanie poradenstva, výchovy a vzdelávania v oblasti ochrany práce podľa osobitného predpisu,7)
3. právnickým osobám na overovanie plnenia požiadaviek bezpečnosti vyhradených technických zariadení a bezpečnosti technických zariadení,“.

4. V §18 ods. 3 prvá veta znie: „Na konanie a rozhodovanie podľa § 4 ods. 1 písm. h), § 5 ods. 3 písm. d), e) a m), § 6 ods. 3 písm. d) a i), § 13 ods. 3 písm. c),  d) a g) a § 17 sa vzťahujú všeobecné predpisy o správnom konaní;16) tieto predpisy sa nevzťahujú na vydávanie oprávnenia a osvedčenia.“.

**Čl. II**

Tento zákon nadobúda účinnosť ............. 2004.

**Dôvodová správa**

**Všeobecná časť**

Súčasná právna úprava inšpekcie práce je vykonaná zákonom č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z. (ďalej „zákon“). Zákon ustanovuje systém orgánov štátnej správy v oblasti inšpekcie práce, ktorým je Ministerstvo práce, sociálnych vecí a rodiny Slovenskej republiky (ďalej „ministerstvo“), Národný inšpektorát práce a inšpektoráty práce. Zákon takisto vymedzuje ich úlohy a kompetencie.

V spojitosti s celkovou racionalizáciou štátnej správy návrhom zákona, ktorým sa mení a dopĺňa zákon, sa sleduje zefektívnenie činnosti orgánov štátnej správy v oblasti inšpekcie práce racionálnejším prerozdelením úloh medzi ministerstvom a Národným inšpektorátom práce. V rámci uvedeného zámeru sa návrhom zákona navrhuje presunúť sídlo Národného inšpektorátu práce z Bratislavy do Košíc.

Návrh zákona má jednorazový dopad na štátny rozpočet vo výške ....... Sk z dôvodu finančného pokrytia nákladov na presun sídla Národného inšpektorátu práce, najmä na zabezpečenie nových priestorov a technické a materiálne vybavenie, na presťahovanie, odstupné a výberové konanie.

Podľa stanoviska Ministerstva financií Slovenskej republiky ........................

Presun sídla Národného inšpektorátu práce môže mať nepriaznivý dopad na zamestnanosť v regióne hlavného mesta Bratislava, čo je však vyvážené zlepšením zamestnanosti v mieste nového pôsobenia Národného inšpektorátu v Košiciach.

Navrhovaná právna úprava je v súlade s Ústavou Slovenskej republiky a s inými zákonmi, ako aj medzinárodnými zmluvami a inými dokumentmi ktorými je Slovenská republika viazaná vrátane práva Európskej únie.

#### Osobitná časť

K čl. I

K bodu 1 a 3

Presun kompetencie v oblasti vydávania oprávnení podnikateľom na vykonávanie poradenstva, výchovy a vzdelávania v oblasti ochrany práce z Ministerstva práce, sociálnych vecí a rodiny Slovenskej republiky na Národný inšpektorát práce sa navrhuje vzhľadom na kompetencie, ktoré patria ministerstvu podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a doterajšiu činnosť, ktorú v tejto oblasti vykonáva Národný inšpektorát práce. Táto zmena dáva záruky na skvalitnenie a urýchlenie vydávania oprávnení podnikateľom.

K bodu 2

Navrhuje sa zmena sídla Národného inšpektorátu práce z  Bratislavy do Košíc z racionalizačných dôvodov.

K bodu 4

Ide o legislatívnotechnickú úpravu v súvislosti s presunom kompetencie z Ministerstva práce, sociálnych vecí a rodiny Slovenskej republiky na Národný inšpektorát práce.

K čl. II

Navrhuje sa, aby zákon nadobudol účinnosť ..... 2004.

**Doložka zlučiteľnosti**

**návrhu zákona**

**s právom Európskych spoločenstiev a právom Európskej únie**

1. **Navrhovateľ zákona:** skupina poslancov Národnej rady Slovenskej republiky
2. **Názov návrhu zákona:** Zákon, ktorým sa mení a dopĺňa zákon č. 95/2000 Z. z. o inšpekcii práce a o zmene a doplnení niektorých zákonov v znení zákona č. 231/2002 Z. z.
3. **Záväzky Slovenskej republiky vo vzťahu k Európskym spoločenstvám a Európskej únii:**
4. Problematika návrhu zákona nie je prioritou aproximácie práva podľa čl. 70 Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a nie je prioritou v zmysle prioritných úloh vlády Slovenskej republiky, vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002.

Návrh zákona nebol úlohou zahrnutou do Plánu legislatívnych úloh vlády Slovenskej republiky na rok 2003.

1. V práve Európskej únie nie je problematiky návrhu zákona upravená.
2. **Problematika návrhu zákona:**
   1. nie je upravená v práve Európskych spoločenstiev,
   2. nie je upravená v práve Európskej únie.
3. **Stupeň zlučiteľnosti návrhu zákona s právom Európskych spoločenstiev a právom Európskej únie:** Vyjadrovanie stupňa zlučiteľnosti návrhu zákona s právom Európskych spoločenstiev a s právom Európskej únie je bezpredmetné.
4. **Gestor:**
5. **Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie:**

Osobná účasť expertov Európskej únie a domácich expertov, ani iná forma expertnej spolupráce pri príprave návrhu zákona nebola.

**Doložka**

finančných, ekonomických, environmentálnych vplyvov a vplyvov na zamestnanosť

**Prvá časť – Odhad dopadov na verejné financie**

**Druhá časť – Odhad dopadov na obyvateľov, hospodárenie podnikateľskej sféry a iných právnických osôb**

Návrh zákona nemá dopad na obyvateľov, hospodárenie podnikateľskej sféry a iných právnických osôb.

**Tretia časť - Odhad dopadov na životné prostredie**

Návrh zákona nemá dopad na životné prostredie.

**Štvrtá časť – Odhad dopadov na zamestnanosť**

Presun sídla Národného inšpektorátu práce môže mať nepriaznivý dopad na zamestnanosť v regióne hlavného mesta Bratislava, čo je však vyvážené zlepšením zamestnanosti v mieste nového pôsobenia Národného inšpektorátu v Košiciach.